b'\n_START_ARTICLE_\nMarius Borg H\xc3\xb8iby\n_START_SECTION_\nForholdet til pressen\n_START_PARAGRAPH_\nFredag den 2. december 2000 blev Mette-Marit Tjessem H\xc3\xb8iby forlovet med kronprins Haakon Magnus. Dengang var Lille Marius tre \xc3\xa5r. I de n\xc3\xa6ste 17 \xc3\xa5r fulgte den norske presse ham t\xc3\xa6t. Den 10. januar 2017 (kort tid f\xc3\xb8r hans 20-\xc3\xa5rsf\xc3\xb8dselsdag) bad kronprinsesse Mette-Marit pressen om at respektere, at Marius Borg H\xc3\xb8iby som voksen var en privatperson, der ikke skulle eksponeres i pressen._NEWLINE_Siden 2017 har Marius haft nogle f\xc3\xa5 officielle opgaver \xe2\x80\x93 som regel sammen med resten af kronprinsefamilien. Bortset fra den norske udgave af Se og H\xc3\xb8r og enkelte andre medier er \xc3\xb8nsket om privatlivets fred stort set blevet overholdt.\n_START_SECTION_\nMorten Borg\n_START_PARAGRAPH_\nMarius Borg H\xc3\xb8iby er s\xc3\xb8n af Morten Borg. Morten Borgs svigerinde (Jeanine Krogh Borg), har dronning Sonja til gudmor, og Krogh-familien er blandt kongeparrets n\xc3\xa6rmeste venner. _NEWLINE_Morten Borg kom i tilsvarende n\xc3\xa6r kontakt til det kommende kronprinspar, idet han havde sin s\xc3\xb8n Marius hos sig hver anden weekend; kronprinsparret boede den gang p\xc3\xa5 Ullev\xc3\xa5lsveien, og Morten Borg lige ved, i sin brors lejlighed i bydelen Adamstuen._NEWLINE_Efter en periode med forretninger, det gik d\xc3\xa5rligt med, var Morten Borg arbejdsl\xc3\xb8s. Den norske stat betalte derfor et m\xc3\xa5nedligt b\xc3\xb8rnebidrag p\xc3\xa5 omkring 1.200 kroner til Mette-Marit - \xc3\xa5ret f\xc3\xb8r, hun og kronprinsen fik den f\xc3\xb8rste apanage p\xc3\xa5 4,2 millioner kroner. Borg var inviteret med i kronprinsparrets bryllup.\n_START_SECTION_\nOpv\xc3\xa6kst\n_START_PARAGRAPH_\nMarius Borg H\xc3\xb8iby voksede op dels i kronprinseparrets bolig p\xc3\xa5 Ullev\xc3\xa5lsveien i Oslo og dels p\xc3\xa5 g\xc3\xa5rden Skaugum i Asker kommune udenfor Oslo. Skaugum havde v\xc3\xa6ret de norske kronprinsefamiliers hjem siden 1930._NEWLINE_Marius blev konfirmeret s\xc3\xb8ndag 2. september 2012 i Asker kirke._NEWLINE_Marius startede sin skolegang p\xc3\xa5 Jansl\xc3\xb8kka skole og senere p\xc3\xa5 Solvang ungdomsskole \xe2\x80\x93 begge i Asker kommune. Derefter fortsatte han p\xc3\xa5 \xe2\x80\x99\xe2\x80\x99Wang videreg\xc3\xa5ende skole\xe2\x80\x99\xe2\x80\x99 i Oslo.\n_START_SECTION_\nSom voksen\n_START_PARAGRAPH_\nVed Marius\' 20-\xc3\xa5rsdag lagde kronprinsesse Mette-Marit et \xc3\xa5bent brev ud p\xc3\xa5 kongehusets netsted, hvor hun bad pressen om at lade hendes s\xc3\xb8n f\xc3\xa5 fred, da han ikke er en offentlig person eller \xc3\xb8nsker et liv i offentlighedens lys._NEWLINE_Samtidig har Marius en \xc3\xa5ben Instagram-konto, dukkede op i en scene i s\xc3\xa6son 3 af tv-serien Skam og har stillet op i reklame for en tandblegningssalon p\xc3\xa5 Frogner. Han har ogs\xc3\xa5 lagt private luksusgenstande ud for salg med slottet som sin privatadresse._NEWLINE_Som 20-\xc3\xa5rig studerede han i Los Angeles._NEWLINE_Som 21-\xc3\xa5rig arbejdede han som style editor (= stilredakt\xc3\xb8r) i det engelske overklassetidsskrift Tempus, pr\xc3\xa6senteret som "prins" Marius Borg H\xc3\xb8iby - en titel, han aldrig har haft. Tempus lukkede i slutningen af 2018, hvorefter Marius Borg H\xc3\xb8iby vendte tilbage i Oslo._NEWLINE_Norsk redakt\xc3\xb8rforening indb\xc3\xb8d i 2017 Mette-Marit til et m\xc3\xb8de om, hvordan pressen skal forholde sig til Marius; men Mette-Marit har aldrig besvaret foresp\xc3\xb8rgslen.'